KIRJALLINEN KYSYMYS E-2202/99 esittäjä(t): Luis Berenguer Fuster (PSE) komissiolle. Komission aloitteet kuluttajien oikeuksien suojelemiseksi heidän tehdessään sopimuksia lentoyhtiöiden kanssa.



Virallinen lehti nro 225 E , 08/08/2000 s. 0071 - 0071



KIRJALLINEN KYSYMYS E-2202/99 esittäjä(t): Luis Berenguer Fuster (PSE) komissiolle (29. marraskuuta 1999) Aihe: Komission aloitteet kuluttajien oikeuksien suojelemiseksi heidän tehdessään sopimuksia lentoyhtiöiden kanssa Lentoliikenteen sääntelyn vapauttaminen on antanut kuluttajille huomattavia etuja: he voivat valita lentoyhtiön ja saada edullisemmat hinnat. Epäonnistuneella sääntelyn purkamisella voi olla myös kielteisiä vaikutuksia, kun ilmatilaan tulee ruuhkaa ja lentokenttäinfrastruktuuri ei riitä. Kuluttajat saattavat myös myöhästyä, menettää lentoja ja joutua kärsimään epämukavuudesta. Kun tällaista tapahtuu, lentoyhtiöt vetäytyvät vastuusta vetoamalla pienellä painettuun tekstiin lentolipun ostosopimuksessa. Aikooko komissio tehdä aloitteita lentoyhtiöiden vastuun asettamiseksi ja sen turvaamiseksi, että matkustajille korvataan, kun lentoyhtiöt eivät pidä kiinni aikatauluista tai kun ne kadottavat matkustajien matkatavaroita? Loyola de Palacion komission puolesta antama vastaus (19. tammikuuta 2000) Komissio on juuri aloittamassa yhteisössä laajan lentomatkustajien oikeuksia koskevan kuulemismenettelyn tehdäkseen kattavan arvion tämänhetkisestä tilanteesta ja kehittääkseen tulevan vuoden aikana tätä asiaa koskevan uuden strategisen lähestymistavan. Lähiaikoina julkaistaan kuulemisasiakirja. Siinä pyritään huomioimaan sekä teollisuuden että kuluttajien myöhästymisiä ja matkatavaroita koskevat mielipiteet sekä monia muita asioita. Palautteen perusteella toteutetaan tarvittavia toimia. Lähitulevaisuudessa on päätetty toteuttaa eräs matkustajien tiedonsaantia koskeva toimi: lentoyhtiöiden ja lentoasemien aikataulussa pysymistä ilmaisevien indikaattorien pakollinen julkaiseminen. Yhteisön lainsäädäntö sisältää jo säännöksiä korvauksista matkustajille, jotka saapuvat myöhässä määränpäähänsä lentoyhtiön ylivarattua heidän lentonsa. Tällaisilla matkustajilla on sitä korvausjärjestelmää koskevista yhteisistä säännöistä, jota sovelletaan, jos matkustajalta säännöllisessä lentoliikenteessä evätään pääsy lennolle, 4 päivänä helmikuuta 1991 annetun neuvoston asetuksen (ETY) N:o 295/91(1) perusteella oikeus välittömään enintään 300 euron suuruiseen korvaukseen. Tämän asetuksen muuttamista koskeva ehdotus(2), jolla parannetaan korvaustasoa ja saatetaan se kattamaan matkustajat, jotka myöhästyvät lentoyhtiön peruttua heidän lentonsa, on lähes valmis hyväksyttäväksi. Korvausten laajentamista tätä kattavammiksi olisi harkittava tarkasti, sillä monet myöhästymiset aiheutuvat seikoista, jotka todellakaan eivät ole lentoyhtiöiden hallinnassa, kuten esim. siitä, että lentoliikenne on myöhässä. Matkatavaroiden osalta vuonna 1929 tehdyssä Varsovan yleissopimuksessa määritellään, että lentoyhtiöiden vastuu kansainvälisillä lennoilla hävinneistä tai vahingoittuneista matkatavaroista on enintään noin 17 euroa/kg. Vuonna 1999 tehdyssä Montrealin yleissopimuksessa nostetaan tämä raja noin 1300 euroon yhtä matkustajaa kohti. Nämä rajat ylittävät korvaukset ovat mahdollisia ainoastaan, jos matkustaja on sopinut korkeammasta summasta lentoyhtiön kanssa etukäteen ja maksanut vaadittavat lisävakuutuksen kattavat ylimääräiset kulut. Komissio tekee Montrealin yleissopimuksen ratifiointia ja täytäntöönpanoa yhteisössä koskevat ehdotukset vuoden 2000 alkupuolella. (1) EYVL L 36, 8.2.1991. (2) KOM(98) 580 lopullinen.